โมโตโรลา หายไปไหน
รู้ไหมว่าโทรศัพท์มือถือเครื่องแรกของโลก เป็นของโมโตโรลา แต่ตอนนี้ดูเหมือนเราจะไม่ได้สนใจเรื่องนี้เท่าไรแล้ว  ถ้าถามว่าในวันๆหนึ่ง สายตาเราจับจ้องสิ่งใดมากที่สุด  สิ่งที่น่าจะติดอันดับเป็นลำดับต้นๆ ก็คือโทรศัพท์มือถือ และเชื่อว่าหลายๆ คนที่กำลังอ่านบทความนี้อยู่ ก็กำลังอ่านอยู่บนโทรศัพท์มือถือเช่นกัน
23 พ.ย. 2560

โมโตโรลา หายไปไหน / โดย ลงทุนแมน
รู้ไหมว่าโทรศัพท์มือถือเครื่องแรกของโลก
เป็นของโมโตโรลา
แต่ตอนนี้ดูเหมือนเราจะไม่ได้สนใจเรื่องนี้เท่าไรแล้ว
ถ้าถามว่าในวันๆ หนึ่ง สายตาเราจับจ้องสิ่งใดมากที่สุด
สิ่งที่น่าจะติดอันดับเป็นลำดับต้นๆ ก็คือโทรศัพท์มือถือ
และเชื่อว่าหลายๆ คนที่กำลังอ่านบทความนี้อยู่ ก็กำลังอ่านอยู่บนโทรศัพท์มือถือเช่นกัน
ขนาดเครื่องที่เล็กลงจนเหมาะกับการพกพา
หน้าจอที่ใหญ่ขึ้น คมชัด
กล้องที่มีคุณภาพดีขึ้น จนหลายๆ คนแทบไม่ต้องพกกล้องกันแล้ว
ความเร็วในการประมวลผล ที่สูงขึ้นเรื่อยๆ
แต่ทุกอย่างย่อมมีครั้งแรก..
โทรศัพท์มือถือก็เช่นกัน
โทรศัพท์มือถือเครื่องแรกที่มีการวางจำหน่ายอย่างเป็นทางการของโลกคือ ยี่ห้อ Motorola รุ่น DynaTAC 8000x
ถูกผลิตขึ้น เมื่อปี 1983 หรือ เมื่อ 34 ปีที่แล้ว โดย มาร์ติน คูเปอร์ (Martin Cooper) นักประดิษฐ์จากบริษัท Motorola
คุณสมบัติ Motorola DynaTAC 8000X
- ขนาดเครื่องยาว 25 cm น้ำหนักประมาณ 1.1 กิโลกรัม
- ใช้เวลาชาร์จแบตให้เต็มประมาณ 10 ชั่วโมง
- ใช้คุยโทรศัพท์ได้ต่อเนื่อง 30 นาที
- ราคาที่วางจำหน่าย $3,995 (ปี 1984) และหากปรับด้วยอัตราเงินเฟ้อให้เป็นมูลค่าในปัจจุบันจะเท่ากับประมาณ $9,209 หรือ 313,106 บาท
จากราคาที่สูงนั้น ส่งผลให้เมื่อ DynaTAC 8000X เปิดตัวออกมาและวางจำหน่าย ไม่ได้เป็นที่แพร่หลายในการใช้งานมากนัก
หลายๆ คนอาจตกใจกับราคาโทรศัพท์เมื่อเทียบกับคุณสมบัติที่ได้ แต่ ณ ปี 1983 นี่คือหนึ่งในสิ่งประดิษฐ์ที่ล้ำสมัยที่สุดในโลก
และถือเป็นจุดกำเนิดของนวัตกรรมที่ยิ่งใหญ่ ที่ยังส่งผลต่อคนทั้งโลกในทุกวันนี้
ประวัติ Motorola
Motorola ก่อตั้งในปี 1928 ในชื่อ Galvin Manufacturing Corporation โดยสองพี่น้อง Paul และ Joseph E. Galvin และเปลี่ยนชื่อมาเป็น Motorola ในปี ค.ศ. 1947 ซึ่งชื่อ Motorola นั้นมาจากชื่อสินค้าตัวหนึ่งของบริษัทฯ คือ วิทยุในรถยนต์ ซึ่งได้รับความนิยมอย่างสูง จนถูกนำมาเป็นชื่อบริษัทฯในภายหลัง
โดย Motorola นั้นเคยมีธุรกิจต่างๆ มากมายส่วนใหญ่แล้วเกี่ยวกับด้านอุปกรณ์วิทยุสื่อสาร อุปกรณ์รับสัญญาณ รวมถึงด้านวงจรต่างๆ แต่ที่พวกเราคุ้นและรู้จักดีคือ โทรศัพท์มือถือ
ในปี 2008 บอร์ดบริหารของ Motorola ได้ตัดสินใจแยกบริษัทฯออกเป็น 2 บริษัทฯ หลังจากที่ประสบปัญหาขาดทุนมาหลายปี และแยกสำเร็จในปี 2011 คือ Motorola Mobility ที่แยกธุรกิจโทรศัพท์มือถือและอุปกรณ์เคเบิ้ลทีวี ออกมา และ Motorola Solutions ที่ประกอบกิจการอุปกรณ์สื่อสารอื่นๆ ที่มีอยู่เดิม
ในปี 2012 Google ก็ได้เข้ามาซื้อกิจการ Motorola Mobility ไปด้วยราคาประมาณ $12,500 ล้าน และ Google ได้ขายธุรกิจเซ็ตท็อปบ็อกซ์ออกไปให้ Arris Group ด้วยราคาประมาณ $2,350 ล้าน
ต่อมาในปี 2014 Lenovo บริษัทคอมพิวเตอร์ยักษ์ใหญ่ของจีนก็ได้เข้าซื้อ Motorola Mobility ไปด้วยราคาประมาณ $3,000 ล้าน ซึ่ง Google ก็ยังไม่ถือว่าขาดทุนมากนักเพราะยังถือครองทรัพย์สินทางปัญญา สิทธิบัตรส่วนใหญ่ ของ Motorola เอาไว้อยู่ รวมถึงฝ่ายงานด้านวิจัยของ Motorola เดิมอยู่ด้วย
ซึ่งในปัจจุบันก็คงพูดได้ว่า brand Motorola ยังมีชีวิตอยู่ เพียงแต่ว่าอาจจะไม่ใช่ Motorola คนเดิมที่เราเคยรู้จัก เพราะถือว่าเป็นส่วนหนึ่งของ Lenovo ไปเรียบร้อยแล้ว
Motorola อาจจะเป็นผู้คิดค้นโทรศัพท์มือถือได้เป็นคนแรก แต่ในธุรกิจด้านเทคโนโลยีทุกสิ่งเปลี่ยนแปลงอย่างรวดเร็ว จนทำให้เราคิดได้ว่า
การเป็น first mover ก็อาจจะไม่ได้ทำให้เราเป็นที่หนึ่งในวงการได้อย่างถาวร
เช่น การสแกนลายนิ้วมือในการปลดล็อคเครื่อง หรือ กล้องคู่ ที่เป็นสิ่งใหม่เมื่อไม่กี่ปีที่ผ่านมา แต่ ณ วันนี้ ก็เริ่มกลายเป็นเรื่องธรรมดาไปแล้วสำหรับโทรศัพท์มือถือ
แล้วตอนนี้ธุรกิจที่เรากำลังทำอยู่กำลังเปลี่ยนแปลงอย่างรวดเร็วบ้างไหม?
อะไรที่เราดูเหมือนจะเป็นผู้นำในวันนี้ อย่าชะล่าใจ
หากวันไหนเราประมาท ก็อาจจะมีชะตากรรมเหมือนโมโตโรลา..
----------------------
<ad> อ่านเรื่องโมโตโรลา แล้วทำให้นึกได้ว่า แบรนด์ที่มีมานาน และน่าจะอยู่ไปอีกนาน คือ รถยนต์เมอร์ซิเดส-เบนซ์.. พบกับรถเบนซ์ มือสอง สภาพป้ายแดง จาก 
 พร้อมรับประกันหลังการขาย ในราคาถูกกว่ารถใหม่ 10-70%
----------------------
Reference
-
-
-
-
-
-